Norsk Råkk

Norsk Råkk er et rockeband fra Moss og Oslo bestående av Torstein Eriksen, Adrian Du Monceau, Axel Hjelme, Espen Fladmoe Wolmer, Mathias Hole, Vidar Enga og Kim Koffeld. Dan Vikan fungerer som fast lydtekniker. Bandet spiller norskspråklig rock med innslag av ska, reggae og punk, og har full blåserekke.

Historie 
Norsk Råkk ble grunnlagt av Torstein Eriksen og Christian Palme i 2005 med ønske om å lage dansbar rock med norske tekster og trompetmelodier. Duoen skrev låter fra sommeren 2005 hvor Christian Palme skrev tekster og melodi både på vokal og trompet, mens Torstein Eriksen skrev musikken. Nyåret 2006 startet med øvinger for å finne bandmedlemmer. På våren ble Erlend Foss (tidligere Surferosa) med som gitarist. Bandet gikk sommeren 2006 i studio på Kråkereiret i Moss med trommeslager Dag Markhus, og spilte inn en 6-spors demo. Demoen fikk mye oppmerksomhet og gav bandet vind i seilene. Bandet ble booket til Phonofestivalen i september uten å ha spilt en eneste konsert, og uten fast trommeslager. Ole Vanem som spiller med Torstein Eriksen i Freedumb steppet inn og spilte på konsertene som dukket opp i løpet av den høsten. Ole Vanem spiller trommer også på en demo bandet spilte inn i november, og avsluttet etter det sin periode som step in-trommis for bandet.

Starten av 2007 gikk med på å prøve ut nye trommeslagere og flere enn 10 kandidater kom innom øvingene. Våren 2007 ble Jonas Kjærnsrød med som trommeslager, og bandet bega seg ut på en runde med 10 konserter fram mot sommeren. Plateselskapet og kameratgjengen fra Fylleangst Records ønsket å gi ut en EP med bandet, og det ble bestemt å gå i studio høsten 2007 for å spille inn låtene med Ole Vanem i Endless Tinnitus. Bandet holdt det gående fram mot sommeren, og gjorde noen få konserter før Christian Palme sa takk for seg og sluttet.

Bandet begynte igjen søken etter nye bandmedlemmer og i løpet av sommeren skled Norsk Råkk over til å bli Olafly med Yaggahoys, nyinnflyttet til Oslo fra Halden som vokalist og frontfigur. Musikkstilen skled over i reggae, og trommeslager Jonas Kjærnsrød begynte å skrive mesteparten av låtmaterialet. I januar 2009 kom Norsk Råkk-EP´en Blomster av plastikk, og Olafly hadde en releasefest der de kombinerte gamle låter fra Norsk Råkk og nytt materiale av Olafly. Etter konserten trakk Torstein Eriksen og Erlend Foss seg fra bandet grunnet manglende interesse og ferdigheter for å spille reggae.

Høsten 2009 begynte Torstein Eriksen, Erlend Foss og Jonas Kjærnsrød igjen å øve som Norsk Råkk for å spille inn de resterende låtene som lå liggende. Planen var å gi ut et album med alle låtene fra Norsk Råkk-perioden. Romjula 2009 gjorde Norsk Råkk en konsert i Oslo, der Christian Heimdahl og Steinar Thulin (Loupland/Steinar Rytmeboksorkester) delte vokalistrollen. Bandet fortsatte samtidig å jobbe i studio. Sommeren 2010 ble Axel Hjelme fra Blodbank med på tangenter og vokal.

Besetningen Torstein Eriksen, Erlend Foss, Jonas Kjærnsrød og Axel Hjelme begynte høsten 2010 å spille konserter. Våren 2011 slapp bandet albumet Pløyd Mark på Tonehjulet Kräftpest. Bandet hadde nå en ny gnist, og fortsatte å lage nye låter i et radig tempo. På dette tidspunktet skrev Torstein Eriksen og Jonas Kjærnsrød låter både sammen og hver for seg.

Høsten 2011 gikk bandet i Silvertone studios i Fredrikstad for å spille inn ett nytt album. I romjula 2011 stilte Håkon Oftung fra Olafly opp som vikargitarist på en konsert. Oftung ble etter det spurt om å bli med i bandet som andregitarist. Oftung ønske å vente med å bli med i bandet til sommeren, da han fullførte en bachelor på Norges musikkhøgskole. I mars 2012 meldte Erlend Foss at han ga seg som gitarist, og Oftung begynte da så smått å øve med bandet. Tidligere klassekamerat av Oftung, Mathias Hole ble spurt om å spille trombone på innspilling, og Christian Palme ble med på trompet.

Bandet ble på kort tid bedre med Oftung sine kvaliteter som gitarist. Oftung begynte også å skrive materiale, så nå stod bandet sterkt med tre låtskrivere innad i rekkene. Sensommeren 2012 startet bandet å spille live med blåserekke, og Mathias Hole ble med som fast medlem. Håvard Nordberg Funderud (nå i Master Oogway), som også på et senere tidspunkt bidro som vikar og ekstragitarist ved anledninger, spilte trompet en kort stund på konserter og som vikar ved behov.

Singelen «Hjerter» ble sluppet i september 2012 på labelen Knirckefritt, som bandet nylig hadde signert til. På dette tidspunktet følte bandet at de kunne spille inn et album som var sterkere musikalsk enn Silvertone-opptakene. Da ble det bestemt at disse opptakene skulle bli gitt ut som en EP med et begrenset antall låter. Høsten 2012 begynte Norsk Råkk innspillingene som skulle bli albumet Panoramaskrik. Januar 2013 slapp Norsk Råkk 7 spors-EP´en Hjerter. Utgivelsen fikk mye oppmerksomhet, og bandet ble playlistet på flere studentradioer.

I januar 2014 kom albumet Panoramaskrik, som viste større bredde musikalsk, og albumet inneholder noen av Norsk Råkk sine mest kjente låter, som «Banan på pizza» og «Fylla». Bandet reiste ut på veien for å promotere det nye albumet. På sommeren ønsket bandet å spille med en utvidet blåserekke på Musikkens Dag, og Vidar Enga (tidligere i FipPellektormonic) ble med på horn, og ble med som fast medlem i løpet av året. Høsten 2014 signerte bandet med bookingselskapet JS Artist (nå United Stage Norway). I 2015 dro bandet på nytt i studio, denne gangen Sub Society i Oslo. Bandet spilte inn «Jeg tror jeg er noe» til samleutgivelsen Sannhet På Boks, som er en hyllest til Raga Rockers, med over 100 bidrag fra norske band. Håkon Oftung sin låt «Månebarn» ble spilt inn på samme session, og kom ut som singel høsten 2015. Dette ble Oftung sitt siste bidrag til Norsk Råkk før han slutter i bandet for å fokusere på sitt eget prosjekt, Jordsjø.

Adrian Du Monceau ble med som ny gitarist, og bandet gikk i gang med demosessions for neste album. Kim Koffeld kom også inn på trompet etter Per-Anders Guldberg som hadde vært med siden 2012, og gikk ut året før. Utover sommeren og høsten spilte Norsk Råkk inn låter i studio med produsent Jørn Christensen. Høsten 2016 signerte Norsk Råkk med Big Day Records, og første singel kom ut i mars 2017. Bandet slapp en serie med digitale singler utover året, og i januar 2018 kom albumet Helgardert ut. Stein Fosslie, kjent fra Norske Gutter, bidro med teksten til låta «Helgardert», som også ble tittelen på albumet. Samarbeidet med produsent Jørn Christensen bar frukter, og bandet fikk et solid løft i det musikalske uttrykket og gjennomføringen. Mathias Hole hadde også virkelig knekt koden på å skrive sterke og varierte blåserarrangementer som ga bandet en ny dimensjon. Bandet la igjen ut på en turné for å promotere det nye albumet. Norsk Råkk fikk også sin mest aktive sommer, og spilte på flere festivaler, som Buktafestivalen, Kanalrock, Festivalen Sin, Klubb Øyafestivalen og Klubb Pstereo (festival). Bandet bidro også med låta «Livet er kun en evig omvei» fra samme innspillingssession på samleplata 2018: Pønk i Norge, som ble gitt ut samme år av Robert Dyrnes og plateselskapet FNPRecords.

Jonas Kjærnsrød, som også spiller med De Press og Rotvelt, ga seg i bandet vinteren 2019 for å konsentrere seg om andre prosjekter. Inn kom trommeslager Espen Fladmoe Wolmer, som tidligere hadde steppet inn som vikar for Kjærnsrød ved flere anledninger. Wolmer spiller også i Bøyen Beng.

Norsk Råkk spilte kun noen utvalgte konserter i 2019 for å fokusere på låtskriving, og gikk i studio med Jørn Christensen høsten samme året. Etter påske 2020 begynte Norsk Råkk å slippe digitale singler fra det kommende albumet Balansekunstnere. Albumet slippes 2. oktober 2020 på plateselskapet FNPRecords.

Medlemmer 
 Torstein Eriksen – bass, vokal (2005–)
 Adrian Du Monceau – gitar, vokal (2016–)
 Axel Hjelme – Tangenter, vokal (2010–)
 Espen Fladmoe Wolmer – trommer (2019–)
 Mathias Hole – trombone, vokal (2012–)
 Vidar Enga – horn (2014–)
 Kim Koffeld – trompet (2016–)

Tidligere medlemmer 
 Jonas Kjærnsrød – trommer, vokal (2007–2019)
 Håkon Oftung – gitar, vokal (2012–2015)
 Per-Anders Guldberg – trompet (2012–2015)
 Erlend Foss – gitar, vokal (2006–2012)
 Christian Palme – vokal, trompet (2005–2008)
 Ole Vanem – trommer (2006–2007)

Øvrige konsertmusikere 
 Håvard Nordberg Funderud – gitar, trompet (2012–2019)
 Martin Brostigen – gitar (2014–2015)
 Bror Vegge Kolsrud – gitar (2015)
 Jørgen Gjerde – trombone (2018–2020)
 Mikkel Valland Lund – trombone (2016–2018)
 Brage Rognlien – trombone (2014, 2018)
 Sigurd Evensen – trombone (2015–2016)
 Niklas Joelsen – trombone (2016)
 Andreas Løvold – trompet (2013–2019)
 Kristian Johannessen – trompet (2016–2017)
 Jon Petter Gonzales – trompet (2013–2014)
 Simen Kirkebø – trompet (2018)
 Ingrid Frivold – trompet (2015)
 Geir Brogård-Olsen – trompet (2020)
 Magnus Nymo – trommer (2018)
 Runar «Kula» Johannessen – trommer (2017)
 Vincent Velur – tangenter (2016)
 Steinar Thulin – vokal, kaospad (2009)

Diskografi 
 Pløyd Mark (2011)
 Hjerter EP (2013)
 Panoramaskrik (2014)
 Helgardert (2018)
 Balansekunstnere (2020)

Eksterne lenker 
 
 

Norske rockegrupper